**ZAPISNIK**

s 2. sjednice Općinskog vijeća Općine Sukošan održane 30.lipnja 2025. godine, s početkom u 19,00 sati u Općinskoj vijećnici Općine Sukošan.

**NAZOČNI:** Ante Martinović, Hrvoje Puljiz, Marino Brkić, Denis Protić, Mojmir Torbarina, Stjepan Dević, Stipana Banić, Tomislav Dražić, Josip Torbarina, Tony Sime Gašparović, Ante Martinac i Marin Keran.

**ODSUTNI**: Nino Keran.

**OSTALI NAZOČNI:** Načelnik Općine Sukošan Andrija Vanjak, direktorica komunalnog poduzeća „Zlatna luka Sukošan“ d.o.o. Katarina Torbarina i ravnateljica Dječjeg vrtića “Zlatna lučica Sukošan“ Milica Ćoso.

*Predsjednik vijeća predlaže sljedeći:*

**D N E V N I R E D**

1. Verifikacija Zapisnika sa konstituirajuće sjednice Općinskog vijeća Općine Sukošan
2. Donošenje Zaključka o davanju prethodne suglasnosti o prihvaćanju Plana upisa djece u dječji vrtić Zlatna lučica za pedagošku godinu 2025/2026
3. Donošenje Godišnjeg izvještaja o izvršenju proračuna Općine Sukošan za 2024. godinu
4. Donošenje Odluke o utvrđivanju godišnjih financijskih izvješća za 2024. godinu društva Zlatna luka d.o.o.
5. Donošenje Odluke o uporabi dobitka za 2024. godinu društva Zlatna luka d.o.o.
6. Donošenje Odluke o izmjenama i dopunama Odluke o raspodjeli sredstava za redovito financiranje političkih stranaka za razdoblje od 1.siječnja do 31. prosinca 2025. godine
7. Donošenje Odluke o imenovanju Povjerenstva za dodjelu javnih priznanja
8. Razno

***Predloženi dnevni red jednoglasno je usvojen (12 glasova).***

**Ad.1**.

***Zapisnik s 1. (konstituirajuće) sjednice Općinskog vijeća bez izmjena i dopuna usvojen je jednoglasno (12 glasova).***

**Ad.2**.

Ravnateljica Dječjeg vrtića “Zlatna lučica Sukošan“ Milica Ćoso ( u daljnjem tekstu ravnateljica) navodi kako je u dostavljenom Planu upisa djece u Dječji vrtić za predškolsku godinu 2025/26 (u daljnjem tekstu Plan) pojašnjeno koliki je, po pedagoškom standardu, broj skupina kao i broj djece polaznika kako u matičnom vrtiću tako i u područnim vrtićima u Sukošanu, Debeljaku i Gorici. Naglasila je da usvajanjem ovog Plana Općinsko vijeće daje suglasnost da se broj djece povećava za 20% po svakoj skupini, što je bila praksa i ranijih godina. Kao razlog tome navodi velik broj prijava za upis djece kako iz Općine Sukošan tako i drugih Općina. Naglasila je da roditelji djece, koja nemaju prijavljeno prebivalište na području Općine Sukošan, plaćaju ekonomsku cijenu vrtića. Nakon kraćeg obrazlaganja ravnateljice Predsjednika Općinskog vijeća zanima jeli usvajanjem ovog Plana, kojim se daje suglasnost da se broj djece povećava za 20% po svakoj skupini, Općina Sukošan snosi neku odgovornost, na što ravnateljica odgovara da je Općina Sukošan osnivač Dječjeg vrtića „Zlatna lučica Sukošan“ i kao takva snosi odgovornost za ovu odluku, međutim za donošenje ovakvog Plana ne može zakonski biti izrečena kazna.

***Zaključak o davanju prethodne suglasnosti o prihvaćanju Plana upisa djece u dječji vrtić Zlatna lučica za pedagošku godinu 2025/2026 usvojen je jednoglasno (12 glasova).***

**Ad.3**.

Načelnik Andrija Vanjak obrazložio je Godišnji izvještaj o izvršenju proračuna Općine Sukošan za 2024. godinu navodeći da ukupni prihodi u izvještajnom razdoblju iznose 5.625.772,25 eura od čega prihodi poslovanja iznose 5.611.309, 26 eura dok su prihodi od prodaje nefinancijske imovineostvareni u iznosu od 14.462,79 eura(plan od 504.881, 00 euranije realiziran u 2024. godini zbog natječaja za prodaju zemljišta koji je proveden u 2025. godini). Ukupni primici proračuna u izvještajnom razdoblju ostvareni su u iznosu od 361.650,96 eura koji se odnose na primitke za dogradnju DV Gorica. Primici od financijske imovine nisu ostvareni u planiranom iznosu od 1.895.000,00 eura zbog ne realizacije kredita. Osvrnuo se i na rashode te naveo da su ukupni rashodi proračunau izvještajnom razdoblju izvršeni su u iznosu od 5.258.292,57 euraod čega rashodi poslovanja iznose 3.392.401,54 euradok su rashodi za nabavu nefinancijske imovine ostvareni u iznosu od 1.865.891.03 eura. U izvještajnom razdoblju ostvaren je manjak prihoda tekućeg razdoblja u iznosu od - 236.557,84 eura što na koncu dovodi do višaka prihoda u iznosu od 1.624.736,37 eura.

Na zamolbu vijećnika Marina Kerana, vijećnik Ante Martinac kao prijašnji načelnik Općine Sukošan u kraćim se crtama osvrnuo na Godišnji izvještaj o izvršenju proračuna Općine Sukošan za 2024. godinu navodeći da je u izvješću vidljiv rezultat višegodišnjeg rada i stvaranja viška sredstava. Neki planirani projekti nisu realizirani zbog nemogućnosti provedbe EU projekta ili planirane prodaje zemljišta. Na koncu je istaknuo da je osobno zadovoljan te da je načelnik Andrija Vanjak sve studiozno obrazložio.

***Godišnji izvještaj o izvršenju proračuna Općine Sukošan za 2024. godinu usvojen je jednoglasno (12 glasova).***

**Ad.4**.

Direktorica komunalnog društva „Zlatna luka Sukošan“ d.o.o. Katarina Torbarina, u kraćim crtama se osvrće na Godišnji financijski izvještaj komunalnog poduzeća „Zlatna luka Sukošan“ d.o.o. za 2024. godinu navodeći da ukupni prihodi iznose 973.420,14 eura dok su ukupni rashodi 919.777,73 eura, porez na dobit iznosi 7.941,76 eura što dovodi do rezultata ostvarene dobiti od 45.706,65 eura. Od značajnijih prihoda navela je *prihod od prodaje* 853.502,08 eura te *prihod na temelju upotrebe vlastitih prihoda, roba i usluga* u iznosu od 30.565,00 eura. Osvrnula se i na rashodovnu stranu te kao značajnije troškove navela *troškove osoblja, materijalne troškove* te *troškovi prodane robe.* Amortizacija je povećana u odnosu na 2023. godinu zbog kupnje bagera, traktora i službenog automobila. Obrazložila je i stavku *ostali poslovni rashodi* koja se u najvećem dijelu odnose na otpis potraživanja koji su porezno priznati a na koje se svejedno mora platiti porez. Nakon obrazlaganja direktorice riječ je dobio vijećnik Denis Protić kojeg zanima koliki je prihod od tržnice, odnosno jeli sama sebe financijski pokriva na što direktorica odgovara da ostvareni prihod od tržnice i ribarnice u prošloj godini iznosi 4.500,00 eura.

***Odluka o utvrđivanju godišnjih financijskih izvješća za 2024. godinu društva Zlatna luka d.o.o. usvojena je sa 11 glasova, 1 vijećnik je ostao suzdržan.***

**Ad.5**.

Vijećnik Stjepan Dević pita jeli postoji plan gdje će se potrošiti zadržana dobit, na što direktorica odgovara da uvijek postoji plan. Želi naglasiti da sva zadržana dobit nije u novcu već i u strojevima, alatima…

Vijećnik Marino Brkić postavlja pitanje jeli područje *Tustica* pod koncesijom Komunalnog poduzeća budući je primijetio da komunalni radnici to područje nisu uređivali, postavili kante za otpad…Direktorica odgovara da su područja *Tustica 1* i *Tustica 2* pod koncesijom Komunalnog poduzeća te da su jutros komunalni radnici čistili, postavili kante za otpad, wc... Želi napomenuti da su do sada sve radne snage bile usmjerene na plažu *Dječji raj*, budući se do plaže ranije nije moglo doći zbog kanalizacijskih radova. Vijećnik Marino Brkić nastavlja te navodi da je razgovarao sa djelatnikom Komunalnog poduzeća koji radi na reciklažom dvorištu te je zatražio da mu se omogući kanistar vode. Načelnik Andrija Vanjak se uključuje te napominje da je osobno išao kod djelatnika na reciklažom dvorištu i pitao što im je sve potrebno, dobio je odgovor da su im dostavljene kutije prve pomoći i vatrogasni aparat te da im za sada više ništa nije potrebno. Zahvaljuje na prijenosu informacija te navodi da će kanistar vode biti svakako omogućen.

Vijećnik Marino Brkić također postavlja pitanje kada će se krenuti sa košnjom poljskih puteva, na što direktorica odgovara da se radnik koji je radio na traktoru nalazi na bolovanju. Trenutno, uz svoje redovne poslove, poslove košnje obavlja poslovođa. Objavljen je javni natječaj, međutim do danas se nitko nije javio. Slijedeći za riječ javio se vijećnik Marin Keran kojeg zanima zašto se sa sanacijom *Golog brda* nije krenulo ranije kao i zašto oblutak za plažu nije na vrijeme naručen nego se čekalo da turistička sezona krene budući su radovi na plaži *Dječji raj* završeni prije 18. svibnja 2025.godine. Na postavljena pitanja direktorica odgovara da Komunalno poduzeće isključivo radi prema nalogu Općine koji u konačnici i snose troškove.

Vijećnik Denis Protić pita jeli netko od radnika može naučiti voziti traktor kosilicu kako bi preuzeo taj dio posla, na što direktorica odgovara da jedino tim radnim strojem, uz poslovođu, zna upravljat Ante Radulić koji trenutno obavlja poslove lučkog radnika. Vijećnik Marino Brkić se uključuje te ga zanima jeli Ante Radulić djelatnik Komunalnog poduzeća na što direktorica potvrdno odgovora te navodi kako je zaposlen na radno mjesto komunalno-lučkog radnika. Potpisan je ugovor sa Županijskom lučkom upravom za održavanje reda na području rive kao i naplatu.

Predsjednik Općinskog vijeća Ante Martinović primjećuje da je između prvog i drugog kruga lokalnih izbora period koji Komunalno poduzeće treba prebroditi bez novog ili starog načelnika, stoga daje svima na znanje da na slijedećim lokalnim izborima, ukoliko dođe do iste situacije, Komunalnom poduzeću treba pružiti potporu kako bi i u tom periodu mogli redovno obavljati svoju djelatnost.

Vijećnik Mojmir Torbarina se uključuje te navodi da Komunalno poduzeće ovisi o financijskoj potpori Općine Sukošan. Mišljenja da Komunalno poduzeće bori kako najbolje zna ali uvijek se može bolje. Smatra da je Komunalnom poduzeću najveći problem nedostatak radne snage. U konačnici navodi da se problematika od strane direktorice trebala iznijeti pisanim tragom prije nego što se dođe u ovakvu situaciju a time bi direktorica na neki način zaštitila sebe.

Vijećnik Tomislav Dražić navodi kako je direktorica uvijek naglašavala problem nedostatka radne snage, raspisivala natječaje na koje se nitko nije javljao.

Načelnik Andrija Vanjak navodi da se ono što je bilo u prošlosti ostavi iza sebe. Smatra da u trenutnom periodu sve funkcionira u najboljem redu a razmišljanjem o prošlosti se samo dodano crpi energija na nešto što se ne može promijeniti.

***Odluka o uporabi dobitka za 2024. godinu društva Zlatna luka d.o.o. usvojena je jednoglasno (12 glasova).***

**Ad.6.**

***Odluka o izmjenama i dopunama Odluke o raspodjeli sredstava za redovito financiranje političkih stranaka za razdoblje od 1.siječnja do 31. prosinca 2025. godine, usvojena je jednoglasno (12 glasova).***

**Ad.7.**

Predsjednik Općinskog vijeća Ante Martinović za članove Povjerenstva za dodjelu javnih priznanja predlaže:

1. Denis Protić
2. Marino Brkić
3. Mojmir Torbarina
4. Stipana Banić
5. Nino Keran

***Prijedlog Predsjednika općinskog vijeća o imenovanju Povjerenstva za dodjelu javnih priznanja jednoglasno je usvojena (12 glasova).***

**Ad.8**.

* Načelnik Andrija Vanjak ukratko se osvrće na svoja 24 dana za vrijeme kojih obavljanja dužnosti općinskog načelnika. Izvješćuje vijećnike kako će se ove godine štandovi za feštu nalaziti na novouređenom parkingu na lokaciji *Ždralovc*, budući da je potez od *Sportskog centra* do *Ruševca* opterećen zbog izvođenja kanalizacijskih radova te se taj dio ne smije dodatno ograničavati.Naveo je da plan za nabavku suncobrana od trstike za plažu kao i solarne rasvjete na plaži *Dječji raj* ostavljen za slijedeću sezonu zbog administrativnih razloga zbog kojih bi njihova realizacija bila tek u kolovozu ili rujnu. Naveo je da su kamere na reciklažom dvorištu *Golo brdo* u funkciji, odvezeno je preko 40 kamiona otpada na deponij u Diklo. Kroz nekoliko dana biti će postavljene tabele koje upozoravaju da je strogo zabranjeno odlaganje otpada kao i da je objekt pod video nadzorom. Na sastanku sa direktorom Čistoće Zadar d.o.o. će pokušati uspostaviti dogovor za redoviti odvoz otpada odloženog u spremnike. Također je napomenuo da je košnja trave na svim lokacijama vidljiva. Jutros je išla dohrana plaže sa oblutkom na *Dječjem raju*. Prati se provedba projekta Aglomeracije Bibinje-Sukošan. Interni dogovor je bio da se asfaltira ulica *Put Raskrižja* do sutra, međutim smatra da to neće biti ostvarivo. Također je napomenuo da se surađuje sa Turističkom zajednicom Općine Sukošan oko organizacije proslave Sv. Kasijana i Oluje. Konstituirani su Mjesni odbori, održani sastanci sa predstavnicima nogometnim klubovima kao i sa zabrinutom javnošću za tribine na nogometnom igralištu u Debeljaku. Naveo je kako se družio sa predškolcima u sva 4 Dječja vrtića, prisustvovao Sv. misi u Gorici povodom fešte Sv. Ivana Krstitelja te održao sastanak sa direktorom Vodovoda d.o.o. Zadar na temu Aglomeracije Bibinje-Sukošan i dodjeljivanje predstavnika Vodovoda budući je Josip Jerak podnio ostavku sa mjesta direktora nekadašnje Odvodnje Bibinje-Sukošan. Nazočio je savjetodavnoj sjednici Vatrogasne zajednice kao i skupštini Vodovoda d.o.o. i Čistoće d.o.o.Na koncu je istaknuo da je utjecaj društvenih mreža poljuljao dostojanstvo zaposlenika Općine Sukošan te bi skrenuo pozornost da se zajedničkim snagama utječe na pojedince koji iznose klevete i neistine po društvenim mrežama i samim time dovode zaposlenike u nelagodne situacije. Potiče na to da se informira mještane da se obrate izravno u Općinu Sukošan kako bi bili pravodobno i istinito informirani o svemu što ih zanima.
* Vijećnica Stipana Banić postavlja pitanje načelniku jeli upoznat s projektom izgradnje Društvenog doma u Gorici, na što načelnik odgovara da je riječ o projektu koji je odobren u Strategiju urbanog područja Zadar. U suradnji s Gradom Zadrom priprema se dokumentacija kako bi bili spremi kada se natječaj objavi. Vijećnica Stipana Banić upućuje molbu načelniku da podupire ovaj projekt jer zaista postoje lijepe ideje. Također predlaže da se u tom prostoru, napravi turistički info pult, na što načelnik navodi da postoji dosta potencijala ali da treba prvo pričekati objavu natječaja.
* Vijećnica Stipana Banić upozorava na derutnu cesta na potezu Glavice pa do mora, na što načelnik odgovara da je upoznat sa situacijom te ističe čim se ostvare preduvjeti će se krenuti sa sanacijom.
* Vijećnik Ante Martinac se osvrće na prijedlog cjenika javne usluge sakupljanja komunalnog otpada koji je dostavljen u materijalima te smatra da se povećanje cijena ne može izbjeći te apelira da Općina Sukošan bude uz korak drugim općinama i gradovima. Načelnik se uključuje te želi istaknuti da je na radnom sastanku općinskih načelnika i direktora Čistoće d.o.o. postavljeno pitanje tko određuje cijene te što što ako se ovaj cjenik ne prihvati te je rečeno da su cijene u skladu sa Zakonom te ako se ne potpiše suglasnost za cjenik, bit će uskraćen odvoz narađaste kante. Također je želio naglasiti da će biti obavijest kada će se točno početi primjenjivati ovaj cjenik.
* Vijećnica Stipana Banić pita načelnika jeli ima informacija zbog čega u zadnje vrijeme dolazi do sporosti pa čak i prekida interneta, na što načelnik odgovara da je globalni prekid zbog kvara riješen. Na mobilni prekid i preopterećenost operatora se ne može utjecati.
* Vijećnika Josipa Torbarinu zanima jeli načelnik upoznat da je boćarski klub iz Debeljaka ostvario ulazak u prvu Hrvatsku ligu te da to iziskuje i nove uvjete i troškove, na što načelnik odgovara da nije s tom informacijom upoznat te navodi kako će predstavnike kluba pozvati na sastanak.

 ***Rasprave više nije bilo pa predsjednik zaključuje sjednicu u 19:50 sati.***

***Sjednica je tonski snimana i tonski snimak je pohranjen u JUO Općine Sukošan.***

 Zapisničar: Predsjednik OV:

Lucija Dijan Lonić, bacc. admin. publ Ante Martinović dipl. ing. el.